CELEX: 32018R1587
Language: et
Date: 2018-10-22 00:00:00
Title: Komisjoni rakendusmäärus (EL) 2018/1587, 22. oktoober 2018, millega tunnistatakse kehtetuks Istituto Superiore di Sanità (Rooma, Itaalia) määramine Euroopa referentlaboriks nõukogu direktiivi 96/23/EÜ I lisa B rühma lõike 3 punktis c loetletud jääkide puhul (EMPs kohaldatav tekst)

23.10.2018   
               
               
                  ET
               
               
                  Euroopa Liidu Teataja
               
               
                  L 264/20
               
            
         KOMISJONI RAKENDUSMÄÄRUS (EL) 2018/1587,
         22. oktoober 2018,
         millega tunnistatakse kehtetuks Istituto Superiore di Sanità (Rooma, Itaalia) määramine Euroopa referentlaboriks nõukogu direktiivi 96/23/EÜ I lisa B rühma lõike 3 punktis c loetletud jääkide puhul
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus), (1) eriti selle artikli 93 lõiget 1,
         ning arvestades järgmist:
         
                     (1)
                  
                  
                     Roomas asuv Istituto Superiore di Sanità on loetletud Euroopa Parlamendi ja nõukogu määruse (EÜ) nr 882/2004 (2) VII lisa I osa punkti 12 alapunktis d kui Euroopa Liidu referentlabor (edaspidi „ELi referentlabor“) nõukogu direktiivi 96/23/EÜ (3) I lisa B rühma lõike 3 punktis c loetletud jääkide puhul.
                  
               
                     (2)
                  
                  
                     Määrusega (EL) 2017/625 on tunnistatud kehtetuks määrus (EÜ) nr 882/2004 ja sätestatud uued eeskirjad ametlike kontrollide, sealhulgas ELi referentlaborite asutamise ja määramise otsuste kohta. Määruse (EL) 2017/625 artikli 92 lõikes 3 on sätestatud, et komisjon vaatab korrapäraselt läbi ELi referentlaborite volitused ja tegevuse.
                  
               
                     (3)
                  
                  
                     Kuna komisjoni määrusega (EL) 2018/192 (4) peeti asjakohaseks ühendada taimses ja loomses toidus sisalduvate keemiliste elementide ja lämmastikuühenditega seotud laboritegevus ühte ELi referentlaborisse, määrati Kopenhaagenis asuva Taani tehnikaülikooli juures tegutsev riiklik toiduinstituut ELi referentlaboriks söödas ja toidus esinevate metallide ja lämmastikuühendite puhul. Kuna kõnealuse ELi referentlabori tegevus kattub direktiivi 96/23/EÜ I lisa B rühma lõike 3 punktis c loetletud jääkide ELi referentlabori tegevusega, vastutavad loomset päritolu toidus sisalduvate keemiliste elementide analüüsi eest praegu kaks ELi referentlaborit. Seetõttu tuleks Roomas asuva Istituto Superiore di Sanità määramine Euroopa referentlaboriks direktiivi 96/23/EÜ I lisa B rühma lõike 3 punktis c loetletud jääkide puhul kehtetuks tunnistada. Määruse (EÜ) nr 882/2004 VII lisa I osa tuleks vastavalt muuta.
                  
               
                     (4)
                  
                  
                     Kuna komisjon kiitis heaks Roomas asuva Istituto Superiore di Sanità tööprogrammi ajavahemikuks 1. jaanuar 2018 kuni 31. detsember 2018 ja selle tegevuse eest maksti toetust, tuleks käesolevat määrust hakata kohaldama siis, kui kõnealuse tegevuse periood on lõppenud.
                  
               
                     (5)
                  
                  
                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Roomas asuva Istituto Superiore di Sanità määramine Euroopa referentlaboriks direktiivi 96/23/EÜ I lisa B rühma lõike 3 punktis c loetletud jääkide puhul tunnistatakse kehtetuks.
            Määruse (EÜ) nr 882/2004 VII lisa I osa punkti 12 alapunkt d jäetakse välja.
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Käesolevat määrust kohaldatakse alates 1. jaanuarist 2019.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 22. oktoober 2018
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 95, 7.4.2017, lk 1.
         
            (2)  Euroopa Parlamendi ja nõukogu 29. aprilli 2004. aasta määrus (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks (ELT L 165, 30.4.2004, lk 1).
         
            (3)  Nõukogu 29. aprilli 1996. aasta direktiiv 96/23/EÜ, millega nähakse ette teatavate ainete ja nende jääkide kontrollimise meetmed elusloomades ja loomsetes toodetes ning tunnistatakse kehtetuks direktiivid 85/358/EMÜ ja 86/469/EMÜ ning otsused 89/187/EMÜ ja 91/664/EMÜ (EÜT L 125, 23.5.1996, lk 10).
         
            (4)  Komisjoni 8. veebruari 2018. aasta määrus (EL) 2018/192, millega muudetakse Euroopa Parlamendi ja nõukogu määruse (EÜ) nr 882/2004 VII lisa söödas ja toidus esinevate saasteainete valdkonnas määratud ELi referentlaborite osas (ELT L 36, 9.2.2018, lk 15).